Sewe gevangenes ontsnap uit Gauteng-hofArgieffoto Lt.kol. Lungelo Dlamini, polisiewoordvoerder, het gesê die gevangenes het omstreeks 16:00 ontsnap. “Die gevangenes het reeds [Maandag] in die hof verskyn vir roof met verswarende omstandighede, huisbraak en diefstal,” het hy gesê. Dlamini het mense gewaarsku om nie die mans te konfronteer nie, maar dadelik die polisie in kennis te stel. “Daar word beweer die gevangenes het die polisiebeamptes wat by die hofselle gewerk het, oorrompel en die hoofdeur gebreek om te ontsnap. Hulle het verskyn vir misdade wat in Lenasia, Eldoradopark en Ennerdale plaasgevind het.” Die ontsnapte gevangenes is Brendon Paul, Mpho Ramatsoale, Johnson Leroy, Luvesh Veerasmy, Dumisani Selepe en Thabiso Sebelwane wat vir huisbraak en diefstal in hegtenis geneem is en Romeo Beukes, vas vir roof met verswarende omstandighede. “Die polisie het ŉ span speurders en misdaadintelligensiebeamptes ontplooi om hierdie gevangenes op te spoor. ŉ Interne ondersoek sal ook gedoen word om te bepaal of die ontsnapping van hierdie gevangenes weens [polisie se] nalatigheid was of nie,” het Dlamini gesê. Hy het gesê enigiemand wat moontlik die gevangenes help ontsnap het, sal ŉ strafregtelike aanklag en moontlik ook dissiplinêre aksie in die gesig staar, wat tot ontslag uit die polisiediens kan lei.